নবান্নে জরুরী বৈঠক মুখ‍্য সচিবের, কী হতে চলেছে?

ওয়েব ডেস্ক: রাজ্যের জেলাশাসক, পুলিশ সুপার ও পুলিশ কমিশনারদের নিয়ে গুরুত্বপূর্ণ বৈঠক ডাকলেন মুখ্যসচিব মনোজ পন্থ (West Bengal Chief Secretary)। নিরাপত্তা, প্রস্তুতি ও বিপর্যয় মোকাবিলা নিয়ে আলোচনার জন্য এই বৈঠকে সিদ্ধান্ত নেওয়া হয়েছে। রাজ্যের জেলাগুলিতে কী কী প্রস্তুতি নেওয়া প্রয়োজন তা নিয়েই বেশ কয়েকটি গুরুত্বপূর্ণ নির্দেশ এই দিনের বৈঠকে নিতে পারেন পন্থ।

বৈঠকে উপস্থিত থাকবেন বিপর্যয় মোকাবিলা দফতরের আধিকারিকেরা। নবান্ন সূত্রে খবর, জেলাশাসক, পুলিশ সুপার ও পুলিশ কমিশনাররা ভার্চুয়ালি বৈঠকে যোগ দেবেন।

আরও পড়ুন: ভারত-পাকিস্তান সংঘাতের আবহে হাই অ্যালার্ট শিয়ালদহ স্টেশনে

উল্লেখ্য, শনিবার সংঘর্ষবিরতির ঘোষণা করেছিলেন মার্কিন প্রেসিডেন্ট ডোনাল্ড ট্রাম্প৷ পাকিস্তানের প্রস্তাবে সাড়া দিয়ে বিকেল ৫টা থেকে সংঘর্ষ বিরতিতে রাজি হয়েছিল ভারতও৷ কিন্তু ঘণ্টা তিন কাটতে না কাটতেই ফের সংঘর্ষবিরতি ভেঙে নিয়ন্ত্রণরেখার ওপার থেকে পাক বাহিনীর বিরুদ্ধে ফের গোলাগুলি ছোড়ার অভিযোগ উঠল৷

এদিন বিস্ফোরণ ঘটে জম্মু-কাশ্মীরের রাজধানী শ্রীনগরেও। জানা গিয়েছে, এদিন শ্রীনগরে সেনাবাহিনীর সদর দফতরের কাছেই চারটি পাকিস্তানি ড্রোন ধ্বংস করা হয়েছে।